ফের সরকারি হাসপাতালের অমানবিক মুখ! হুইল চেয়ার না পেয়ে অসুস্থ স্বামীকে হাসপাতালের মেঝে দিয়ে টানতে টানতে স্ক্যান করাতে নিয়ে গেলেন স্ত্রী। এমনই মর্মান্তিক ঘটনা ঘটল কর্ণাটকের এক সরকারি হাসপাতালে। 
এক সর্বভারতীয় সংবাদ সংস্থা থেকে পাওয়া সূত্র থেকে জানা যাচ্ছে, ৭৫ বছরের আমির ফুসফুসের অসুখ ও শ্বাসকষ্ট নিয়ে ওই হাসপাতালের জেনারেল ওয়ার্ডে ভর্তি হয়েছিলেন গত ২৫ মে। বেশ কয়েকটি পরীক্ষার পরে চিকিৎসকরা তাঁর তলপেটের স্ক্যান করাতে বলেন। তাঁর স্ত্রী ফামিদা আমিরকে স্ক্যান করাতে নিয়ে যাওয়ার জন্য হুইল চেয়ার চাইলে তাঁর কাছ থেকে ৫০ টাকা ঘুষ চায় হাসপাতাল কর্মীরা। ঘুষ দিতে অস্বীকার করায় হুইল চেয়ার পাননি ফামিদা। 
বার বার অনুরোধ করা সত্ত্বেও হাসপাতালের কর্মীরা কোনও সাহায্য করেননি ওই অসহায় দম্পতিকে। ফলে বাধ্য হয়েই স্বামীকে টানতে টানতে স্ক্যান করাতে নিয়ে যেতে হয় তাঁকে। এ ভাবে নিয়ে যাওয়ায় কোমরে চোট পেয়েছেন বৃদ্ধ আমির। গত ৩১ মে-র ওই ঘটনার ভিডিও এর মধ্যেই রীতিমতো সাড়া ফেলেছে। 
এ ব্যাপারে হাসপাতাল কর্তৃপক্ষ অবশ্য জানিয়েছে, এই ঘটনার জন্য এর মধ্যেই তিনজন নার্সকে সাসপেন্ড করা হয়েছে। প্রয়োজনের থেকে বেশি সংখ্যায় হুইল চেয়ার বা স্ট্রেচার থাকা সত্ত্বেও ওই বৃদ্ধ দম্পতিকে হয়রান হতে হল বলে তারা দুঃখ প্রকাশ করেছেন। 
চিকিৎসা শিক্ষা বিষয়ক মন্ত্রী শরণপ্রকাশ পাতিল জানিয়েছেন, তিনি এ ঘটনায় মর্মাহত। তিনি এ ব্যাপারে তদন্তের নির্দেশ দিয়েছেন। 
স্বাস্থ্যমন্ত্রী রমেশ কুমার জানিয়েছেন, হাসপাতাল কর্তৃপক্ষ গোটা ঘটনার জন্য ওই রোগীর পরিবারের অসহিষ্ণুতাকেই দায়ী করেছেন। তবুও তিনি কর্তৃপক্ষকে এমন ঘটনা যাতে আর না ঘটে সে ব্যাপারে সতর্ক করে জনসাধারণকে জানিয়েছেন, সরকারি হাসপাতালের উপর থেকে বিশ্বাস না হারাতে।